CCXXXIX.  Ecclesiam collegiatam S. Stephani in urbe Constantiensi in singularem sedis apostolicae protectionem suscipit.   (Laterani, Jan. 29.) [NEUGART,  Cod. diplom. Alem.,  II, 91.]
Author: Adrianus IV

ADRIANUS episcopus, servus servorum Dei, dilecto filio suo FOLCARDO praeposito ecclesiae S. Stephani, quae in civitate Constantiensi sita est, ejusque fratribus tam praesentibus quam futuris canonicam vitam professis in perpetuum.

Effectum justa postulantibus indulgere, et vigor aequitatis et ordo exigit rationis, praesertim quando petentium voluntates et pietas adjuvat, et veritas non relinquit. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant; in quibus haec propriis duximus vocabulis: Curtes ac domos claustrales canonicorum, quarum una juxta capellam beati Georgii martyris proxime sita est, caeterae in circuitu monasterii; decimas Weinfelden, Emishofen unam; curtes quoque in pago Lintzgoviae duas, videlicet in villa Leustetten, et tres in eadem mansos, molendinum unum, scuposas quatuor; in Lupresreuti curtem unam cum dimidio manso, in villa Uldingen duos mansos, in Menlichusen scuposam unam; Hergershoffe curtem unam, in villa Rottvila curtem unam cum duobus molendinis; villam Altinshusen, et quoddam allodium in villa Lengevillare, et alia praedia quae in civitate Constantiensi habetis, unde vobis census persolvi debent. Quidquid juris habetis in villa in pago Turgoviae sita, scilicet Harprectisvillare, quae cum omni jure, videlicet agris, pascuis, silvis ad eamdem spectant ecclesiam, sive in curtibus, scilicet Salmasach et quinque scuposis et novalibus in eadem villa; Lengevillare curtem unam et praedium cujusdam matronae Gertrudis cum duabus scuposis; Stadelhoffen curtem unam cum dimidio manso, nec non et mansos in villa Buoch duos, in villa Turstorff unum, Anninhausen unum, Appishausen unum; Nuvilare unum et agros quosdam ad ipsum pertinentes; Guntirhofen unum. Sepulturam quoque illius loci liberam esse concedimus, ut eorum devotioni et extremae voluntati, qui se illic deliberaverunt sepeliri, nisi forte excommunicati sint vel interdicti, nullus obsistat. Statuimus etiam ut nullus ibidem nisi ex canonicis sacerdos plebanus substituatur. Caeterum quia facultates jam dictae ecclesiae non magnae dicuntur existere, eam numero novem canonicorum et uno praeposito tantum decernimus esse contentam, nisi divina gratia ejusdem ecclesiae opes ad plurium sustentationem augmentaverint. Obeunte vero te nunc ejusdem loci praeposito, vel quolibet tuorum successorum, nullus ibidem qualibet subreptionis astutia seu violentia praeponatur, nisi quem fratres communi consensu, vel fratrum pars sanioris consilii secundum Dei timorem, canonice providerint eligendum. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, vel oblatas minuere, seu quibuslibet vexationibus fatigare, sed omnia integre conserventur eorum pro quorum gubernatione ac sustentatione concessa sunt, usibus omnimodis profutura, salva tamen in omnibus sedis apostolicae auctoritate et dioecesani episcopi canonica justitia. Si quis ergo in futurum archiepiscopus aut episcopus, imperator aut rex, princeps aut dux, comes aut vicecomes vel advocatus, judex aut persona quaelibet magna vel parva, saecularis vel ecclesiastica hanc nostrae constitutionis paginam sciens contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Bene valete. Ego Adrianus, catholicae Ecclesiae episcopus Ego Gregorius, Sabiniensis episc. Ego Hubaldus, Ostiensis ep. Ego Bernardus, Portuensis et Sanctae Ruffinae episcopus. Ego Hubaldus, presbyter card. tit. S. Crucis in Jerusalem. Ego Octavianus, presbyter card. tit. S. Caeciliae. Ego Astaldus, presbyter card. tit. S. Priscae. Ego Heinricus, presbyter card. tit. SS. Nerei et Achillei. Ego Hildebrandus, presbyter card. basilicae XII Apostolorum. Ego Otto, diaconus card. S. Georgii ad Velum aureum, Ego Hyacinthus, diaconus card. S. Mariae in Cosmedin. Ego Otto, diaconus card. S. Nicolai in Carcere Tulliano. Ego Arditio, card. diaconus S. Theodori. Datum Laterani, per manum Rolandi, sanctae Romanae Ecclesiae presbyteri cardinalis et cancellarii, IV Kal. Februarii, indictione VIII, Incarnationis Dominicae anno 1158, pontificatus vero domni Adriani papae anno V.